የአየር ትራፊክ ተቆጣጣሪዎች በ70 ሚሊዮን ብር ኪሳራ ተጠረጠሩ
ለሦስተኛ ጊዜ የተጠየቀባቸው ጊዜ ቀጠሮ ተፈቀደ በቡድን በመደራጀትና የሌሎች ሠራተኞችን ፊርማ አመሳስሎ በመፈረምና የሥራ ዓድማ በማድረግ በኢትዮጵያ አየር መንገድ ላይ ኪሳራ አድርሰዋል ተብለው ተጠርጥረው የታሰሩ ዘጠኝ የኢትዮጵያ ሲቪል አቪዬሽን ባለሥልጣን አየር ትራፊክ ተቆጣጣሪዎች፣ በአየር መንገዱ ላይ የ70.9 ሚሊዮን ብር ኪሳራ አድርሰዋል ተባለ፡፡ የፌዴራል ፖሊስ ወንጀል ምርመራ ቡድን ማክሰኞ መስከረም 8 ቀን 2011 ዓ.ም. ለፌዴራል የመጀመርያ ደረጃ ፍርድ ቤት አራዳ ምድብ ተረኛ ችሎት እንዳስረዳው፣ በሰበሰባቸው ብዙ ሰነዶች ማወቅ የቻለው ተጠርጣሪዎቹ በአየር መንገዱ ላይ የተጠቀሰውን መጠን ኪሳራ ማድረሳቸውን ነው፡፡ተጠርጣሪዎቹ በሥራ ከሚመሳሰሏቸውና በክልል ከሚሠሩ የአየር ትራፊክ ተቆጣጣሪ ሠራተኞች ጋር ስለዓድማና ሌሎች ነገሮች የተነጋገሯቸውን ሚስጥሮች፣ ከመረጃና መረብ ደኅንነት ኤጀንሲ (ኢንሳ) ማግኘቱን ገልጿል፡፡ያገኘውን መረጃ መሠረት አድርጎም የምስክሮችን ቃል መቀበል መጀመሩን ገልጾ፣ በክልል ያሉትን ሠራተኞችን ለማነጋገር፣ ቀሪ የምስክሮችን ቃል ለመቀበልና የተገኘውን የኪሳራ መጠን መሠረት በማድረግ የሚሠራቸው ብዙ ምርመራዎች እንደሚቀሩት በመጥቀስ፣ ተጨማሪ 14 ቀናት እንዲፈቀድለት ጠይቋል፡፡ ተጠርጣሪዎቹ በጠበቃቸው አማካይነት እንደገለጹት፣ እነሱ የሲቪል አቪዬሽን ባለሥልጣን እንጂ የኢትዮጵያ አየር መንገድ ሠራተኞች አይደሉም፡፡ የደመወዝና ጥቅማ ጥቅም ጥያቄም ያቀረቡት ለአየር መንገዱ ሳይሆን ለባለሥልጣኑ መሆኑን ተናግረዋል፡፡ ፊርማ አመሳስለው መፈረም በሌላ ወንጀል እንጂ እነሱ ካቀረቡት ጥያቄ ጋር ሊያያዝ እንደማይችልም አክለዋል፡፡ የቤተሰብ ኃላፊና ቤተሰቦቻቸው በእነሱ ገቢ የሚተዳደሩ እንደሆኑ፣ ክስ ሳይመሠረትባቸውና ጥፋተኛ ተብለው ወንጀለኛ መሆናቸው ሳይረጋገጥ ደመወዛቸው መታገዱ ተገቢ አለመሆኑን ለፍርድ ቤቱ አስረድተዋል፡፡ ዋስትናቸው ተጠብቆላቸው ሥራቸውን እየሠሩ ምርመራው እንዲቀጥል ጠይቀዋል፡፡መርማሪ ቡድኑ ዋስትናውን ተቃውሞ እንዳመለከተው፣ አየር መንገዱና ሲቪል አቪዬሽን ባለሥልጣን ተመጋጋቢ ተቋማት ናቸው፡፡ እስካሁን በምርመራ ካገኛቸው እውነታዎች ጀርባ ሌሎች ምርመራዎች የሚቀሩት በመሆኑ፣ ሰፊ ጊዜ ስለሚያስፈልገው የጠየቀው ጊዜ እንዲፈቀድለት ጠይቋል፡፡ፍርድ ቤቱ የግራ ቀኙን ክርክር ካዳመጠ በኋላ የዋስትና ጥያቄውን ውድቅ በማድረግ፣ ከተጠየቀው 14 ቀናት ውስጥ ሰባት ቀናት ፈቅዶ ለመስከረም 15 ቀን 2011 ዓ.ም. ቀጠሮ ሰጥቷል፡፡   